**Sicilia patria mia**

Jardinu di bidhizza e di splinnuri,
isula jittata ‘nmenzu di lu mari,
terra filici chî so tanti ciuri,
nun n’abbàstanu l’occhi pi taliari.

Cca li tri Cuntinenti s’incuntraru
pi dàrisi la manu o pi luttari,
Adi e Pirsèfuni si maritaru;
amuri e sangu sempri a cuntrastari.

Sicilia, Sicilia, tutti cèrcanu a idda,
Sicilia, Sicilia, di civirtati stidda,
china di luci e vita,
amuri e fantasìa,
Sicilia, Sicilia, Tu sì la Patria mia.

Cca vìnniru li Greci e Saracini
chi s’immiscaru poi cu li Nurmanni:
un Populu chi senza li catini
avìa un Regnu riccu, forti e granni.

A cu’ la mala signurìa ni detti
dèttimu cu lu Vespru na lizioni;
arrispunemu juncènnunni tutti
e tannu addivintamu na Nazioni.

Sicilia, Sicilia, tutti cèrcanu a idda,
Sicilia, Sicilia, di civirtati stidda,
china di luci e vita,
amuri e fantasìa,
Sicilia, Sicilia, Tu si’ la Patria mia.
Sicilia, Sicilia, Tu si’ la Patria mia.

Cu Garibaldi la Sicilia critti
d’avìrinni ricchizza e libirtati;
n’arrispunneru cu li bajunitti,
emigrazioni, mafia e puvirtati.

Mentri parìa ca jìamu tutt’ô funnu
si senti un gridu di l’antichi tempi;
dici ‘a Sicilia ‘nfaccia a tuttu ‘u munnu:
“Nuatri semu un Populu pi sempri!”

Sicilia, Sicilia, tutti cèrcanu a idda,
Sicilia, Sicilia, di civirtati stidda,
china di luci e vita,
amuri e fantasìa,
Sicilia, Sicilia, Tu si’ la Patria mia
Sicilia, Sicilia, Tu si’ la Patria mia.

Sicilia, Sicilia, tutti cèrcanu a idda,
Sicilia, Sicilia, di civirtati stidda,
china di luci e vita,
amuri e fantasìa,
Sicilia, Sicilia, Tu si’ la Patria mia
Sicilia, Sicilia, Tu si’ la Patria mia.